C 117/140
HR
Službeni list Europske unije
11.3.2022.
četvrtak, 16. rujna 2021.
EU mora razviti odgovor na potencijalnu migracijsku i izbjegličku krizu 37. ističe temeljno pravo Afganistanaca na sigurnost; apelira na to da se poduzmu sve mjere kako bi se nastavile koordinirane evakuacije iz zemlje pod pokroviteljstvom visokog povjerenika UN-a za izbjeglice (UNHCR), posebno stvaranjem sigurnih koridora i trajnim ponovnim otvaranjem međunarodne zračne luke u Kabulu i kopnenih granica Afganistana; poziva na posebnu potporu ženama, djevojčicama i ugroženim osobama koje žele napustiti zemlju kako bi se zajamčile sigurne rute; 38. naglašava da će najveći dio afganistanskih izbjeglica prvenstveno tražiti zaštitu u susjednim zemljama te da bi EU stoga trebao planirati dodatnu potporu za susjedne zemlje Afganistana koje su prihvatile izbjeglice, po mogućnosti preko UN-a i njegovih agencija te međunarodnih organizacija na terenu; 39. podsjeća da financijska i logistička potpora te potpora za izgradnju kapaciteta za prihvat afganistanskih izbjeglica i migranata u susjednim zemljama nije alternativa pravoj europskoj politici azila i migracija; smatra da EU mora hitno zaključiti i provesti svoj novi pakt o azilu i migracijama kako bi se mogao učinkovitije i humanije nositi s migracijskim tokovima; 40. poziva Komisiju i države članice da zajamče koordinirane europske napore za provođenje humane politike azila u kojoj EU preuzima svoju moralnu odgovornost u pogledu prihvata i integracije potpuno u skladu sa Ženevskom konvencijom iz 1951.; pozdravlja planirani rujanski forum na temu preseljenja; naglašava da bi politika EU-a kao prioritet trebala uključivati proširenje preseljenja za najugroženije i najranjivije osobe te daljnje komplementarne metode, kao što su humanitarne vize i poseban vizni program za afganistanske žene koje traže zaštitu od talibanskog režima; apelira na države članice da u svjetlu nedavnih događaja ponovno razmotre aktualne i nedavne zahtjeve za azil, uključujući odbijene zahtjeve; naglašava da ni pod kojim okolnostima ne smije doći do prisilnog vraćanja u Afganistan; 41. poziva Vijeće da iskoristi dostupne alate kao što su Direktiva o privremenoj zaštiti (3) i Mehanizam za civilnu zaštitu kako bi se maksimalno povećali napori diljem EU-a u cilju osiguravanja bolje koordinacije među državama članicama i neposrednog pristupa zaštiti; ponovno poziva Komisiju da objavi zakonodavni prijedlog za humanitarne vize te poziva na ravnopravnu podjelu odgovornosti među državama članicama; 42. poziva na pojačanu suradnju i potporu zemljama izvan EU-a kako bi im se pomoglo u borbi protiv kriminalnih mreža koje se bave krijumčarenjem migranata i trgovanjem ljudima; poziva Europol da izradi analizu rizika u pogledu kriminala i da osigura poboljšanu suradnju s trećim zemljama u širem kontekstu razvoja događaja u Afganistanu; 43. poziva Komisiju da odrazi zaključke ove Rezolucije u programiranju Instrumenta za susjedstvo, razvoj i međunarodnu suradnju – Globalna Europa i pripremi relevantnih višegodišnjih okvirnih programa;
Potrebna je veća suradnja sa zemljama u regiji oko Afganistana, uz istodobno poštovanje temeljnih ljudskih prava i vladavine prava 44. uviđa da trenutačno stanje u Afganistanu ne pridonosi regionalnoj stabilnosti; naglašava da je povlačenje Zapada iz Afganistana stvorilo prazninu koja dovodi do povećane nestabilnosti; ističe da za stanje u Afganistanu sada veću odgovornost snose susjedne i regionalne sile, koje trebaju spriječiti širenje nestabilnosti izvan granica Afganistana; ponovno ističe da je potrebno da EU u tom pogledu ojača suradnju sa zemljama srednje Azije, posebno Uzbekistanom, s kojim EU trenutačno pregovara o Sporazumu o pojačanom partnerstvu i suradnji, kao i Tadžikistanom; naglašava da se tom suradnjom ne bi smjela ugroziti obrana temeljnih vrijednosti i vladavine prava od strane EU-a; 45. izražava zabrinutost za sigurnost posebno ugroženih državljana Afganistana i onih koji preko kopnenih granica prelaze u susjedne zemlje, posebno u Pakistan; žali zbog nedostatka koordinacije međunarodne zajednice u tom pogledu i apelira na države članice da iskoriste sve moguće diplomatske poluge i alate kako bi se zajamčio pristup kopnenim granicama, siguran prolaz i pristup diplomatskim objektima; ističe ključnu koordinacijsku ulogu delegacija EU-a u susjednim zemljama u pružanju praktične potpore u tom pogledu;
(3)
Direktiva Vijeća 2001/55/EZ od 20. srpnja 2001.
o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12.).